Праг је ово милог Српства
Праг је ово милог Српства,
На којем стојимо:
Ако злотвор на њег ступи,
Сви да се боримо!
Михаилу славни,
Господару главни,
Ми смо се заклели
Теби бити верни!
Ти с’ нама, ми с’ тобом —
И у ватру и у воду!
Брат с’ братом, род с’ родом —
Руше сваку незгоду!
Дрина вода ладна,
Разбасуј свој ток,
Јер је српска слава
Обновила скок!

Не пуштајмо да нам злотвор
Свето наше скверни!
Супрот стати отпор дати
Свагда да смо спремни!
На служби стојимо
И радо творимо,
На злотвора свога
Баш у свако доба —
Ти с’ нама...

У злотвору пријатеља
Не можемо наћи —
На сусрет му свагда треба
Јуначки изаћи —
И ми то велимо,
Од срца желимо —
Боље да помремо,
Нег да робујемо!
Ти с’ нама...

У Бугарској и у Босни
Наша браћа вриште;
Њине жене, њина деца
Од злотвора пиште,
Треба да идемо
Да им помогнемо,
И све да чинимо,
Да их избавимо!
Ти с’ нама...

Наша жеља твојој жељи
Чисто одговара,
И напретку милог Српства
Нови пут отвара;
Ти си, вожду, славан
Обилићу раван,
Тебе Српство хвали
Пак ти благодари!
Ти с’ нама...

Извор 
(1868). Ласта, мали календар за просту годину 1868. Год. 19. Нови Сад: Платонова печатња. стр. 32-34.

Димитрије Мита Орешковић